Karen Hækkerup (S), 2013-05-24:
Derfor har de fleste af Folketingets partier også bakket op om Exit Prostitution, som vi havde et godt og langt samråd om i går, en indsats, der skal tilbyde mennesker, som er i prostitution, og som ønsker at forlade prostitution, nogle gode muligheder for at kunne gøre det, baseret på en metode, som vi ved vil kunne give folk en reel mulighed for at kunne flytte deres tilværelse og opnå en tilværelse uden prostitution.
Exit Prostitution handler ikke kun om dem, som ønsker at forlade prostitution, men også om de kvinder og mænd, som kan være i prostitution, og som har dårlige sociale vilkår.
De kan have et misbrug, de kan have en dårlig økonomi, de kan have børnesager kørende, de kan have en hel masse andre ting, der gør, at deres tilværelse ikke er specielt fornøjelig.
Exit Prostitution retter sig mod begge typer prostituerede, både dem, som ønsker at forlade det, og dem, som ikke er klar til det.
Beslutningsforslaget, som vi nu skal behandle, har fokus på en anden ting.
Det har ikke fokus på at hjælpe kvinder ud af prostitutionen, men det har til gengæld fokus på at gøre prostitution til et lovligt erhverv, og det synes jeg egentlig er ærgerligt, for jeg tror, at den tilgang, vi skal tage til det, er, hvordan vi bedst muligt støtter folk i at forlade prostitution i stedet for at lovliggøre det.
For regeringen er det primært sigtet at hjælpe mennesker i prostitution ud af prostitution.
At lovliggøre prostitution som erhverv og dermed give prostituerede ret til at optjene dagpenge på baggrund af beskæftigelse ved prostitution risikerer kun at medføre én ting, nemlig at fastholde mennesker i prostitution, og det ønsker regeringen ikke at være med til.
Der er da ikke noget til hinder for, at en prostitueret kan optjene ret til dagpenge ved almindelig lovlig beskæftigelse sideløbende med prostitutionen, men det er det klare udgangspunkt, at kun lønmodtagerbeskæftigelse eller drift af lovlig selvstændig virksomhed kan medregnes til opfyldelse af beskæftigelseskravet, og derfor kan den prostituerede ikke optjene ret til dagpenge på baggrund af prostitution.
Af samme grund kan det naturligvis heller ikke kræves, at et ledigt a-kassemedlem står til rådighed som prostitueret eller sendes i aktivering som prostitueret.
I en prostitutionssammenhæng vil det betyde, at arbejdsgiveren tjener penge på den prostituerede lønmodtagers arbejde; det er det, som vi i almindelig tale betegner som rufferi.
Og det bliver på intet tidspunkt regeringens politik at åbne op for rufferi.
Ved at gøre prostitution til et lovligt erhverv risikerer vi at overse eller i værste fald negligere de sociale problemstillinger, som et liv i prostitution indebærer.
Regeringen ser prostitution som et alvorligt socialt problem, som først og fremmest kræver sociale løsninger.
Løsningerne er ikke altid ligetil, men udgangspunktet er, at mennesker i prostitution skal sikres en reel mulighed for at vælge et andet liv, og det skal ske gennem målrettede og sammenhængende sociale indsatser.
Derfor har vi Exit Prostitution, som jeg startede med at fortælle om, og det forventer jeg mig rigtig meget af som et program, som ikke kun vil komme til at hjælpe dem, der ønsker at forlade prostitution, men også dem, som er i det, og som har rigtig dårlige sociale forhold, og som ønsker at få en bedre tilværelse.
Ligesom i efterårets debat om kriminalisering af købesex er det vigtigt, at vi har fokus på, hvem det er, vi ønsker at hjælpe, og her skal fokus naturligvis være på de prostituerede.
Med de ord er det derfor regeringens klare holdning, at beslutningsforslaget er en helt forkert måde at gribe et så alvorligt socialt problem an på, som prostitution må siges at være.
At nedsætte et udvalg, som bl.a. har til opgave at se på mulighederne for, at det i Danmark skal være fuldt lovligt at tjene penge på andres prostitution, kan regeringen derfor ikke tilslutte sig.
Regeringen kan derfor ikke støtte beslutningsforslaget.
Det, jeg synes er rigtig svært ved den her debat, er, at hvis man nu går ud ad det spor og vælger at sige, at man lovliggør prostitution, vil det betyde, at der vil være nogle kvinder og også mænd, som vil være i en situation, hvor de måske vil føle, at det er det arbejde, de kan få.
Hvordan skal vi gå ind og kontrollere, at der ikke er nogen, der bliver bedt om at udføre et stykke arbejde, som vi ikke synes de bør udføre?
Jeg synes, det er en farlig vej at gå.
Jeg synes ikke, det er den vej, vi skal gå.
Dem, der ernærer sig ved prostitution, har mulighed for at gøre det.
Vi har afkriminaliseret området, men vi har ikke åbnet op for muligheder i forhold til dagpenge eller faglige rettigheder, ligesom vi heller ikke vil sende unge mennesker i erhvervspraktik eller folk i aktivering på bordeller.